
STENDŲ PARODA ,,MANO ŽALIOJI PALANGĖ”

Vaikystė – tai šviesus, ryškus ir nepakartojamas gyvenimas. Vaiko siela, ištroškusi pažinti, suvirpa nuo sąlyčio su gamta, nujaučia doros, teisingumo, gėrio svarbą ir vertę. Geriausiai vaikai pajaučia gamtą patys patirdami sąlytį su ja, galėdami stebėti, liesti, eksperimentuoti. Vaikai patys turi išmokti saugoti gamtą, kad kiekvienas šalies kampelis būtų išsaugotas ateities kartoms.
Tuo tikslu mūsų įstaigoje buvo organizuota stendų paroda ,,Mano žalioji palangė”, kurios tikslas: skatinti ir propaguoti žaliųjų namų idėjas, įtraukiant į praktinę veiklą ikimokyklinukus.
Tam, kad parengti stendą, pirmiausiai teko kiekvienai grupei įsirengti savo darželį ant palangės. 
Jau kovo pirmosiomis dienomis grupėse prasidėjo darbymetis: mažieji daržininkai pilstė žemes į indelius, drėkino vandeniu, bėrė sėklas ir kartu su auklėtojomis kūrė savo grupėse žaliąsias palanges. Aukštyn kilstelėjo langų užuolaidas, kad tik daugiau saulutė pašviestų ir pašildytų. Visi žino, kad augalėliui augti reikia žemės, vandens ir šviesos. Savo darželius papuošę bitutėmis, kiškučiais ir kitokiais gražiais piešinukais, vaikai kantriai laukė pasirodant pirmųjų daigelių. ,,Žiogelių”  ,,Voveriukų”, ,,Lapiukų” grupių vaikučiai  savo žaliąsias palanges pavadino ,,Mažaisiais daigynais”, ,,Karlsono mažylių” grupėje įsikūrė  ,,Bitučių dūzgės”, o  ,,Peliukų” grupės žaliosios palangės pavadinimas - ,,Išsiilgę pavasario ir žiedų”. 
Prabėgo kelios dienos, kol pirmieji daigeliai pradėjo džiuginti mažuosius. Vaikučiai rūpinosi savo augalėliais, atsakingai juos prižiūrėjo ir vis fotografavo, kad galėtų nuotraukose pokyčius palyginti. Visą mėnesį tik ir girdėjai kalbant, kas sudygo, kas į vieną pusę nulinko, kurioj grupėj pupos užderėjo, kurioj – alijošius prigijo. Stebėjosi ir džiaugėsi vaikų žaliaisiais darželiais ir tėveliai. 
Po mėnesio stebėjimų ir tyrinėjimų kiekviena grupė pristatė stendus ,,Mano žalioji palangė”. Augindami ir prižiūrėdami augalus, vaikai ugdėsi atsakomybę, pareigos jausmą, meilę gamtai, domėjosi augalais, stebėjo ir tyrinėjo įvairius augalų augimo tarpsnius.

